Ai, waar is Naas, Monty en Morné tog?Morne Steyn (Foto: stuff.co.nz) Dit was oor die jare heen nog altyd een van die Springbokke se grootste bates: ’n dodelike stelskopper. Is dit nie een van die huidige Springbokspan se hoofpyne nie? Hopelik is dit net tydelik; of hopelik kan Handré Pollard sy selfvertroue herwin of verg dit slegs ’n klein aanpassing? Tot dusver kon Pollard met slegs 36% van sy pogings in die Rugbykampioenskap slaag, vergeleke met Nicolas Sanchez van Argentinië (87%), Bernard Foley van Australië (75%) en Beauden Barrett van Nieu-Seeland (69%). Dit is beslis nie goed genoeg op internasionale (of enige) vlak nie, want dit was nog altyd een van Suid-Afrika se grootste bates: stelskoppers sonder weerga. Noem hulle maar op: Okey Geffin, Ian McCallum, Gerald Bosch, Naas Botha, Percy Montgomery, Morné Steyn en ’n rits ander. Wanneer die Bokke reeksoorwinnings behaal het, ’n Drienasies-toernooi of ’n Wêreldbeker-toernooi gewen het, het die doelskoppers ’n baie groot rol gespeel. Toe die Bokke in 1949 die All Blacks met 4-0 geklop het, het die (vaskopstut) Okey Geffin 32 van die Bokke se 47 punte (68% persent van die puntetotaal) met die skoen aangeteken. McCallum het in 1970 35 van die Bokke se 59 punte (59.3%) teen die All Blacks aangeteken toe die Bokke die reeks met 3-1 gewen het. In 1976 het Bosch 39 van die Bokke se 55 punte (70.9%) in die reeks teen die All Blacks bygedra, wat die Bokke met 3-1 gewen het. Só het Botha in 1980 die Britse Leeus met 24 punte gekelder; in 1981 het hy in die drie toetse teen die All Blacks 35 punte aangeteken (hoewel die Bokke die reeks verloor het) en in 1986, toe hy, na alle waarskynlikheid, op die kruin van sy loopbaan was, was hy vir 52 punte in vier toetse teen die Nieu-Seelandse Kavaliers (eintlik maar die All Blacks) verantwoordelik om die Bokke tot nóg ’n reeksoorwinning te voer. Montgomery het in 2007 se Wêreldbeker-toernooi, wat die Bokke gewen het, 115 punte aangeteken. Steyn het in 2009, toe die Bokke die Britse en Ierse Leeus in die reeks geklop het, 28 punte bygedra. Hy het voortgegaan en 95 punte in die Drienasies-reeks van 2009 aangeteken wat die Bokke gewen het. Kan die huidige Bokke die Wallabies en All Blacks sonder ’n betroubare stelskopper aandurf? Nee, maar wie kan die skopwerk by Pollard oorneem?